b'\n_START_ARTICLE_\nUltrajuoksu\n_START_PARAGRAPH_\nUltrajuoksulla tarkoitetaan kaikkia maratonia (42,195 kilometri\xc3\xa4) pidempi\xc3\xa4 juoksumatkoja. Ultrajuoksuja on hyvin monenlaisia. Lyhyin virallinen ultrajuoksumatka on 30 mailia (48,280 km). Yleisimm\xc3\xa4t matkat ovat 50 mailia (80 km), 100 km ja 100 mailia (160 km). Usein juostaan my\xc3\xb6s aikaperusteisia kilpailuja. Aikaperusteisten kilpailujen suosituin kesto on 24 tuntia, mutta my\xc3\xb6s muun mittaisia kilpailuja j\xc3\xa4rjestet\xc3\xa4\xc3\xa4n, esimerkiksi 6, 12 ja 48 tunnin sek\xc3\xa4 6 vuorokauden juoksuja. Pisimmill\xc3\xa4\xc3\xa4n ultrajuoksukilpailut voivat olla tuhansien kilometrien pituisia ja kest\xc3\xa4\xc3\xa4 useita kuukausia._NEWLINE_Juoksuja j\xc3\xa4rjestet\xc3\xa4\xc3\xa4n l\xc3\xa4hes kaikissa eri maastotyypeiss\xc3\xa4. Aikaperusteiset juoksut k\xc3\xa4yd\xc3\xa4\xc3\xa4n yleens\xc3\xa4 lyhyill\xc3\xa4 maantiekierroksilla, toisinaan urheilukent\xc3\xa4ll\xc3\xa4. _NEWLINE_Kenties kuuluisin ultrajuoksu on 246 kilometri\xc3\xa4 pitk\xc3\xa4 Spartathlon, juoksu Ateenasta Spartaan. Muita ultrajuoksukilpailuja ovat esimerkiksi Ranskan ja Saksan halkijuoksut. Vuonna 2003 juostiin 5\xc2\xa0036 kilometrin TransEurope-FootRace Lissabonista Moskovaan. Juoksu kesti 64 p\xc3\xa4iv\xc3\xa4\xc3\xa4._NEWLINE_Vaativimpiin tapahtumiin otetaan mukaan vain kokeneita juoksijoita, ja lyhyemmillekin matkoille kilpailijat osallistuvat yleens\xc3\xa4 omalla vastuullaan. Kilpailuissa ei p\xc3\xa4\xc3\xa4s\xc3\xa4\xc3\xa4nt\xc3\xb6isesti jaeta palkintorahoja. Erityisen suosittua ultrajuoksu on Yhdysvalloissa, jossa erilaisia tapahtumia on laidasta laitaan._NEWLINE_Ultrajuoksussa j\xc3\xa4rjestet\xc3\xa4\xc3\xa4n kansainv\xc3\xa4lisi\xc3\xa4 arvokilpailuja Euroopan ja maailman tasolla. Viralliset matkat mestaruuskilpailuissa ovat 100 km, 24 tuntia ja noin 80 km vuorijuoksu.\n_START_SECTION_\nUltrajuoksu Suomessa\n_START_PARAGRAPH_\nSuomessa ultrajuoksun harrastajia on muutamia tuhansia. Merkitt\xc3\xa4vimm\xc3\xa4t kotimaiset ultrajuoksutapahtumat ovat vuodesta 1972 l\xc3\xa4htien joka vuosi j\xc3\xa4rjestetty Suomi-juoksu 100 km, Helsingiss\xc3\xa4 juostava Helsinki Ultra Run, Endurance 24h Espoossa ja Kolilla juostava Vaarojen maraton, jossa pisin matka on 130 kilometri\xc3\xa4._NEWLINE_Viime vuosina ultrajuoksun suosiota on lis\xc3\xa4nnyt polkujuoksun suosio. Uusia maastoreiteill\xc3\xa4 juostavia ultrajuoksukilpailuja on ilmestynyt runsaasti. Niiss\xc3\xa4 tapahtuman luonteen vuoksi osanottajam\xc3\xa4\xc3\xa4r\xc3\xa4\xc3\xa4 joudutaan rajaamaan.'